b"\n_START_ARTICLE_\nDominic Dale\n_START_SECTION_\nKariera\n_START_PARAGRAPH_\nDale je svoj prvi jakostni turnir osvojil leta 1997, to je bil Grand Prix, v katerega je vstopil kot 54. igralec sveta po jakostni lestvici. V finalu je z izidom 9-6 porazil tedaj drugega igralca sveta, Johna Higginsa. Da bi dose\xc5\xbeek ponovil in osvojil \xc5\xa1e svoj drugi jakostni turnir v karieri, je Dale potreboval celo desetletje, saj mu je to uspelo \xc5\xa1ele na turnirju Shanghai Masters 2007, na katerem se je v finalu pomeril z rojakom Ryanom Dayem. Day je \xc5\xbee vodil s 6-2, a je Dale uprizoril veli\xc4\x8dasten povratek, osvojil naslednjih 8 framov in slavil z izidom 10-6. Na poti do finala v \xc5\xa0anghaju je sicer izlo\xc4\x8dil \xc5\xa1e Roryja McLeoda, Kena Dohertyja, Adriana Gunnella, Dava Harolda in Marka Selbyja._NEWLINE_Zanimivo je, da je Dale slavil na dveh jakostnih turnirjih, ki sta bila obenem uvodna turnirja sezone. Da se na uvodnih turnirjih sezone najbolje znajde, je dokazal tudi na turnirju Northern Ireland Trophy 2006, saj si je priboril mesto v polfinalu, kjer ga je nato izlo\xc4\x8dil Ronnie O'Sullivan s 6-0. V polfinale se je uvrstil \xc5\xa1e na enem jakostnem turnirju, turnirju Thailand Masters 2000. Tam je v polfinalu naletel na bolj\xc5\xa1ega tekmeca, kasnej\xc5\xa1i zmagovalec Mark Williams ga je odpravil s 5-1._NEWLINE_Dale je edini igralec, ki je slavil na ve\xc4\x8d kot enem jakostnem turnirju in ni nikoli zasedal mesta med najbolj\xc5\xa1imi 16 igralci sveta po svetovni jakostni lestvici. Resda je dr\xc5\xbeal mesto v najbolj\xc5\xa1i \xc5\xa1estnajsterici po to\xc4\x8dkovnem se\xc5\xa1tevku za sezoni 1997/98 in 1999/00, vendar mu preboj ni uspel zaradi neuspe\xc5\xa1ne sezone 1998/99 (mesto na svetovni jakostni lestvici dolo\xc4\x8da se\xc5\xa1tevek to\xc4\x8dk prej\xc5\xa1njih dveh sezon)._NEWLINE_Na Svetovnem prvenstvu se je doslej najbolje odrezal leta 2000, ko si je z zmago proti Petru Ebdonu z 10-6 (in veli\xc4\x8dastno zmago nad Davidom Grayem s 13-1 krog poprej) zagotovil mesto v \xc4\x8detrtfinalu, v katerem ga je pri\xc4\x8dakal Joe Swail, ki je bil bolj\xc5\xa1i s 13-9.\n_START_SECTION_\nOsebno \xc5\xbeivljenje\n_START_PARAGRAPH_\nDale velja za enega najbolj ekscentri\xc4\x8dnih igralcev v karavani, saj je poznan po vpadljivih oblekah in pri\xc4\x8deskah._NEWLINE_Po zmagi na turnirju Shanghai Masters je ob\xc4\x8dinstvu zapel pesem My Way. Na turnirju Grand Prix 2007 je ravno tako zapel obiskovalcem, tedaj je izvedel pesem Vse najbolj\xc5\xa1e za te, ki jo je posvetil rojaku in biv\xc5\xa1emu svetovnemu prvaku Terryju Griffithsu, ki je tedaj proslavljal 60. rojstni dan._NEWLINE_Decembra 2007 se je s partnerko Katharino preselil na Dunaj, vendar ta poteza ni bila najbolj posre\xc4\x8dena, saj je njegova forma, kot tudi rezultati, naglo padla, kar je Dale sam pripisal dejstvu, da na Dunaju nima poklicnega trening partnerja."